**PERSVERKLARING**

**BEKENDSTELLING VAN SBA-HISTORIE**

**EMBARGO: 2 OKTOBER**

Die Stigting vir Bemagtiging deur Afrikaans (SBA), ‘n niewinsgewende organisasie geregistreer uit die Afrikaans Geletterdheidstrust wat 27 jaar gelede deur dr. Ton Vosloo en wyle prof Elize Botha gestig is, is opgewonde om vir die eerste keer ooit die geskiedenis van dié organisasie in ‘n lekkerlees formaat, saamgestel deur Lizette Murray, met die publiek te kan deel.

Sedert die ontstaan van die SBA bly funksionele geletterdheidsontwikkeling die rigtingwyser vir projekte waardeur die organisasie streef om die kind, die familie en alle gebruikers van Afrikaans te bemagtig. Hieruit spruit die vermoë om selfonderhoudend en selfstandig te wees.

Vir enige organisasie om deurlopend ‘n relevante bydrae binne die gemeenskap te kan maak, is besinning oor en bewaring van die geskiedenis en historiese mylpale van kardinale belang. Uit hierdie oortuiging het die SBA se behoefte gespruit om die organisasie se pad tot op hede as ‘n historiese narratief in boekformaat te laat opskryf en beskikbaar te stel vir die kennisname van voornemende befondsers, potensiële vennote, maar ook binne plaaslike gemeenskappe waar die SBA werksaam is.

Dié kleur glansblad is tydens ‘n intieme geleentheid op 2 Oktober te Steenberg bekendgestel. Dit bestaan uit ‘n samestelling van historiese bydraes deur individue en projekgegewens, asook kleurfoto’s om die historiese narratief visueel aan te vul. Die SBA is van mening dat hierdie argivale dokument ‘n daadwerklike bydrae sal maak as ‘n tasbare nalatenskap van die organisasie se werk binne gemeenskappe op voetsoolvlak.

Enige belangstellendes wat graag ‘n eksemplaar van die boek wil bekom, is welkom om die SBA-kantoor te kontak om ‘n gratis kopie te reserveer. Boeke moet in persoon by die SBA-kantore in Bellville afgehaal word. Kontak gerus vir Bianca Greeff by 021 202 9404 of stuur ‘n e-pos na admin@sbafrikaans.co.za. Besoek gerus [www.sbafrikaans.co.za](http://www.sbafrikaans.co.za) vir meer inligting oor die SBA se werksaamhede.